**Informatīvais ziņojums**

**„Par laika periodā no 2011. gada 1. februāra līdz 2011. gada 31. jūlijam**

**paveiktajiem un nākošajā atskaites periodā plānotajiem uzdevumiem Eiropas vienotās valūtas ieviešanai Latvijā”**

Izpildot Ministru prezidenta 2005.gada 18.jūlija rīkojuma Nr.308 "Par Vadības komitejas izveidošanu" 3. punktā un Ministru kabineta 2006. gada 6. marta rīkojumā Nr.148 "Par Latvijas Nacionālo eiro ieviešanas plānu" uzdoto, iesniedzam informatīvo ziņojumu "Par laika periodā no 2011.gada 1.februāra līdz 2011.gada 31.jūlijam paveiktajiem un nākošajā atskaites periodā plānotajiem uzdevumiem Eiropas vienotās valūtas ieviešanai Latvijā" (turpmāk – informatīvais ziņojums).

Kā arī izpildot Latvijas Republikas Ministru kabineta 2011. gada 8.marta sēdē nolemto (prot. Nr.14, 20§), līdz ar informatīvo ziņojumu iesniedzam Finanšu ministrijas sagatavotu indikatīvu aprēķinu par Eiropas vienotās valūtas ieviešanas izmaksām 2013. un 2014.gadā.

**I. Pārskata periodā paveiktais**

Pārskata periodā Vadības komitejas padotībā izveidotās darba grupas ir risinājušas jautājumus vienotās eiro maksājumu telpas (SEPA), normatīvo aktu pielāgošanas, eiro ieviešanas likuma izstrādes un eiro ieviešanas komunikācijas jomās, kā arī ir iesniegušas savus aprēķinus par indikatīvajām Eiropas vienotās valūtas ieviešanas izmaksām 2013. un 2014.gadā.

Vadības komiteja un darba grupas aktīvi analizēja Igaunijas pieredzi, kas ieviesa Eiropas vienoto valūtu 2011.gada 1.janvārī. Šī gada pavasarī darba grupu pārstāvji devās pieredzes apmaiņas braucienā uz Igauniju, apmeklējot Igaunijas Banku un Finanšu ministriju. Tikšanās mērķis bija iepazīties ar Igaunijas pieredzi eiro ieviešanas un komunikācijas jautājumos, kā arī norisēm Igaunijas ekonomikā ceļā uz Māstrihtas kritēriju izpildi. Igaunijas pārstāvji uzsvēra nepieciešamību demonstrēt pārliecinošu un ilgtspējīgu konverģenci un Māstrihtas kritēriju izpildi.

Pamatojoties uz pieredzes apmaiņā gūtajām atziņām, Finanšu ministrijas komunikācijas eksperti informēja arī Valdības komunikācijas koordinācijas padomi par politekonomiskajām norisēm Igaunijā un konverģences kritēriju izpildi sarežģītajos globālās krīzes apstākļos.

**Sabiedrības informēšanas un komunikācijas darba grupa**

Pārskata periodā Sabiedrības informēšanas un komunikācijas darba grupa (turpmāk – SIKDG) turpināja informēt masu medijus un sabiedrību par Latvijā plānotajiem eiro ieviešanas pasākumiem un aktuālākajiem notikumiem eiro zonā. Finanšu ministrijas komunikācijas pasākumu ietvaros eksperti daudzkārt uzsvēra, ka eiro ieviešana Latvijā ir nevis pašmērķis, bet gan iespēja apliecināt valsts ekonomikas un finanšu stabilitāti un uzticamību ilgtermiņā.

SIKDG izstrādāja masu medijiem paredzētu informatīvu rakstu ar pozitīvu argumentāciju eiro ieviešanai Latvijā. Raksts tika ievietots arī Finanšu ministrijas [www.fm.gov.lv](http://www.fm.gov.lv) un eiro ieviešanas projekta [www.eiro.lv](http://www.eiro.lv) interneta vietnēs. Minētais raksts guva lielu popularitāti vairākos ziņu portālos.

 **Valsts administrācijas darba grupa**

Pārskata periodā notika viena Valsts administrācijas darba grupas (turpmāk – VADG) sanāksme, kurā tika izskatīti šādi jautājumi:

1. VADG ietvaros tika saskaņots plāns par normatīvo aktu pielāgošanu un eiro ieviešanas likuma izstrādi un pieņemšanu realizēšanai;
2. Uz valsts budžetu attiecināmās indikatīvās Eiropas vienotās valūtas ieviešanas izmaksas 2013. un 2014.gadā;
3. Latvijas Nacionālā eiro ieviešanas plāna un VADG plānotie darba uzdevumi nākamajiem pārskata periodiem un to izpildes termiņi.

Vienlaikus Finanšu ministrija apkopoja un aktualizēja eiro ieviešanai pielāgojamo normatīvo aktu sarakstu, kas tika nosūtīts izvērtēšanai iesaistītajām institūcijām. Tā rezultātā ir uzsākta "Koncepcijas par normatīvo aktu sakārtošanu saistībā ar eiro ieviešanu Latvijā" izstrāde.

Nākamajā pārskata periodā VADG turpinās izstrādāt "Koncepciju par normatīvo aktu sakārtošanu saistībā ar eiro ieviešanu Latvijā". Plānots, ka šis dokuments varētu tikt izsludināts Valsts sekretāru sanāksmē 2011.gada 6.oktobrī un iesniegts Ministru kabinetā līdz 2011.gada 1.novembrim.

**Naudas un maksājumu sistēmas darba grupa**

Pārskata periodā notika viena Naudas un maksājumu sistēmu darba grupas (turpmāk – NMSDG) sanāksme, kurā tika izskatīti šādi jautājumi:

1. Par SEPA saņēmēja identifikatora datubāzes izveidi un uzturēšanu un citi SEPA projekta jautājumi;
2. Uz valsts budžetu attiecināmās indikatīvās eiro ieviešanas projekta izmaksas 2013. un 2014. gadā.

NMSDG darba apakšgrupa - Nacionālā SEPA darba grupa risināja Eiropas klientu maksājumu drošības foruma jautājumus, identificējot Latvijas prioritātes – karšu maksājumu internetā un pārējo attālinātās pieejas maksājumu drošību. Sadarbībā ar Finanšu un kapitāla tirgus komisiju tika sniegta informācija Foruma karšu apakšgrupas aptaujas par karšu maksājumiem internetā ietvaros. Pamatojoties uz veikto analīzi, NMSDG ir iesniegusi Vadības komitejai priekšlikumu par grozījumiem Latvijas Nacionālajā eiro ieviešanas plāna 1.pielikumā, piedāvājot iekļaut tajā papildu uzdevumu SEPA jomā - "Nodrošināt SEPA saņēmēja identifikatora uzturēšanu Uzņēmumu reģistrā". SEPA projektā iesaistītās institūcijas un uzņēmumi turpināja darbu saskaņā ar individuālajiem SEPA plāniem.

SEPA komunikācijas plāna ietvaros notika seminārs valsts pārvaldes iestādēm, kurā piedalījās Finanšu ministrijas, Valsts kases, Valsts sociālās apdrošināšanas aģentūras un Latvijas Bankas pārstāvji.

Ar mērķi veicināt drošu e-komercijas vidi Latvijā SEPA karšu ietvara apakšgrupa apstiprināja rekomendāciju, aicinot patērētājus pieteikties Latvijas komercbanku bezmaksas pakalpojumam "Droši maksājumi internetā".

Nākamajā pārskata periodā NMSDG turpinās risināt jautājumus par Latvijas Bankas, Valsts kases, komercbanku, VAS "Latvijas Pasts" un citu ar eiro ieviešanu saistītu iestāžu un uzņēmumu gatavošanos Eiropas vienotās valūtas ieviešanai.

**Nefinanšu uzņēmumi un patērētāji darba grupa**

Pārskata periodā notika Nefinanšu uzņēmumi un patērētāji darba grupas (turpmāk –NUPDG) sanāksme, kurā tika izskatīti jautājumi par Latvijas Nacionālā eiro ieviešanas plānā noteiktajiem uzdevumiem un to izpildei attiecināmām indikatīvām izmaksām 2013. un 2014.gadā Eiropas vienotās valūtas ieviešanai.

Nākamajā pārskata periodā NUPDG plāno organizēt tikšanās ar iesaistītajām pusēm, lai detalizēti pārrunātu Latvijas Nacionālā eiro ieviešanas plānā NUPDG pasākumus, precizētu katra pasākuma ietvaros veicamos uzdevumus un aktualizētu pasākumu izpildes termiņus.

**Finanšu sistēmas darba grupa**

Finanšu sistēmas darba grupa (turpmāk – FSDG) saskaņā ar Latvijas Nacionālā eiro ieviešanas plānu attiecīgajā pārskata laika periodā nav paredzētas konkrētas aktivitātes. FSDG turpinās sekot līdzi aktualitātēm Eiropas vienotās valūtas ieviešanas jautājumos sadarbībā ar pārējām darba grupām.

 **II Indikatīvais eiro ieviešanas izmaksu aprēķins**

Izpildot Ministru kabineta 2011.gada 8.marta sēdē nolemto (prot. Nr.14, 20§), Finanšu ministrija ir sagatavojusi indikatīvu aprēķinu par Eiropas vienotās valūtas ieviešanas izmaksām 2013. un 2014.gadā.

**Sabiedrības informēšanas un komunikācijas darba grupa**

Eiropas vienotās valūtas ieviešanas sabiedrības informēšanas un komunikāciju pasākumu realizēšanas izmaksu novērtējumam tika ņemta vērā Igaunijas pieredze eiro ieviešanas informatīvas kampaņas finansējuma plānošana, pamatojoties uz Latvijas un Igaunijas komunikāciju stratēģiju analīzi. Atbilstoši Igaunijas komunikāciju stratēģijai, aktivitāšu izmaksas veidoja aptuveni vienu eiro uz valsts iedzīvotāju. Analizējot citu Eiropas Savienības dalībvalstu pieredzi Eiropas vienotās valūtas ieviešanā, redzams, ka sabiedrības informēšanas un komunikāciju pasākumu realizēšanai Malta atvēlēja astoņus eiro uz vienu valsts iedzīvotāju, Slovākija – vienu eiro uz valsts iedzīvotāju, savukārt no vecajām dalībvalstīm, piemēram, Nīderlande – četrus eiro uz valsts iedzīvotāju. Pie tam Eiropas Komisija (turpmāk – Komisija) vairākkārtīgi ir uzsvērusi, ka viens no svarīgākajiem eiro ieviešanas uzdevumiem ir sabiedrības informēšanas un komunikācijas pasākumu realizēšana, kas tādejādi nodrošinātu veiksmīgu Eiropas vienotās valūtas ieviešanas plāna realizāciju. Tādēļ Komisija un Eiropas Centrālā banka sniedz finansiālu atbalstu dalībvalstīm komunikācijas pasākumu realizēšanai papildus valsts budžeta finansējumam. Komisija ar Igauniju bija noslēgusi trīs grantu līgumus par kopējo summu 2 milj. eiro, kas tika paredzēti komunikācijas aktivitāšu realizēšanai. Tajā skaitā tika apmaksāti izdevumi Eiro ieviešanas komunikatoriem, informatīvās telefona līnijas izmaksas un informācijas izvietojums masu medijos. Vēl papildus tika saņemts 1 milj. eiro, kas tika administrēti no Komisijas puses, lai nodrošinātu komunikāciju aktivitātēm paredzētu materiālu sagatavošanu un piegādi, tajā skaistā pārvietojamo izstāžu transportēšanu un izvietojumu publiskajā telpā. Tomēr Komisija norādījusi, ka katrai dalībvalstij ir jānodrošina atbilstošs valsts finansējums sabiedrības informēšanas un komunikāciju pasākumu nodrošināšanai.

Ņemot citu dalībvalstu pieredzi un Komisijas ieteikumus, eiro ieviešanai sabiedrības informēšanas un komunikāciju pasākumu realizēšanai Latvijā indikatīvais aprēķins balstās uz pieņēmumu – viens eiro uz valsts iedzīvotāju, tādejādi uz valsts budžetu attiecināmās izmaksas 2013. un 2014.gadam sastāda 1,4 milj. latu.

**Valsts administrācijas darba grupa**

Īstenojot Latvijas Nacionālā eiro ieviešanas plāna 1.pielikuma pasākumus, VADG sadarbībā ar Vides aizsardzības un reģionālās attīstības ministriju (turpmāk – VARAM), kas ir atbildīgā iestāde par Valsts pārvaldes informācijas sistēmu pārmaiņu vadību un pielāgošanu Eiropas vienotās valūtas ieviešanai, ir iesniegusi Finanšu ministrijai indikatīvu aprēķinu par informācijas sistēmu pielāgošanu eiro ieviešanai, kur kopējās indikatīvās izmaksas ir 3,6 milj. lati.

Indikatīvajā izmaksu aprēķinā ir iekļauta ministriju un to padotībā esošo iestāžu iesniegtā informācija par nepieciešamo finansējumu par šo institūciju pārziņā esošajām informācijas sistēmām, tai skaitā Valsts informācijas sistēmām, kas saskaņā ar normatīvajos aktos noteikto kārtību nodrošina pakalpojumu sniegšanu un apstrādā datus par valsts budžeta maksājumiem, kā arī uzkrāj informāciju par naudas vienībām (skat. pielikumu). Ņemot vērā Latvijas Nacionālā eiro ieviešanas plānā paredzēto Eiropas vienotās valūtas ieviešanas scenāriju, kas nosaka eiro ieviešanas izmaksu segšanas avotus, valsts budžeta iestāžu eiro ieviešanas izmaksas (grāmatvedības, budžeta un personāla informācijas sistēmas) jāsedz katrai iestādei piešķirto budžeta līdzekļu ietvaros, kas paredzēti šo sistēmu uzturēšanai. Papildus līdzekļi – 3,1 milj. latu apmērā jāparedz Valsts informācijas sistēmām, kuras nodrošina valsts funkcijas un tās funkcijas, kas saistītas arī ar pakalpojumu sniegšanu iedzīvotājiem un iestādēm.

VARAM iesniegtajā indikatīvajā izmaksu aprēķinā papildus ir iekļauta informācija par nepieciešamo finansējumu informācijas sistēmu pielāgošanai pašvaldībām, kas veido 1,3 milj. latu. Kopējās pašvaldību izmaksas varētu būt lielākas, jo indikatīvo izmaksu aprēķinu visas pašvaldības neiesniedza, jo saskaņā ar Latvijas Nacionālā eiro ieviešanas plānā paredzēto eiro ieviešanas scenāriju, uz pašvaldībām ir attiecināms tirgus dalībnieka statuss, **kas neparedz ar eiro ieviešanu saistīto izmaksu segšanu no valsts budžeta.** Tāpēc pašvaldībām savlaicīgi eiro ieviešanas izdevumi jāparedz savos budžetos.

Normatīvo aktu sakārtošana/pielāgošana eiro ieviešanai, tai skaitā koncepcijas, eiro ieviešanas likumprojekta un citu nepieciešamo normatīvo aktu projektu izstrāde un grozījumu veikšana, lai normatīvajos aktos noteiktās nacionālās valūtas finanšu izteiksmes vērtības aizstātu ar eiro, tiks veikta atbildīgo ministriju pamatfunkciju ietvaros un papildu izmaksas tas neradīs.

**Naudas un maksājumu sistēmas darba grupa**

NMSDG iesniegtās uz valsts budžetu attiecināmās indikatīvās eiro ieviešanas izmaksas no 2013. līdz 2014.gadam veido 3,9 milj. latu. Minētais finansējums būs nepieciešams skaidras naudas apmaiņas (tai skaitā drošības pasākumu nodrošināšanai) un bezskaidras naudas eiro norēķinu ieviešanas nodrošināšanai.

VAS "Latvijas Pasts" eiro ieviešanas izmaksas veido būtisku eiro ieviešanas izmaksu daļu. VAS "Latvijas Pasts" ir iesniedzis divus skaidras naudas eiro ieviešanas izmaksu variantus:

1. Veicot skaidras naudas apmaiņu atbilstoši spēkā esošajiem Latvijas Nacionālajā eiro ieviešanas plāna nosacījumiem, VAS "Latvijas Pasts" indikatīvās eiro ieviešanas izmaksas no 2013. līdz 2014. gadam veidotu 3,49 milj. latu.

2. Pamatojoties uz NMSDG pieprasījumu veikt Igaunijas pieredzes analīzi un izstrādāt alternatīvu VAS "Latvijas Pasts" eiro ieviešanas izmaksu plānu, otrais VAS "Latvijas Pasts" indikatīvo eiro ieviešanas izmaksu priekšlikums paredz samazināt skaidras naudas apmaiņas procesā iesaistīto pasta nodaļu skaitu un saīsināt naudas maiņas periodu (neattiektos uz iespēju samainīt skaidras naudas latus pret eiro bez ierobežojuma Latvijas Bankā). Tādejādi apmaiņa tiktu nodrošināta tikai pasta nodaļās, kuru apkalpošanas teritorijā neatrodas komercbanku filiāles un iedzīvotājiem nav alternatīvu iespēju veikt skaidras naudas apmaiņu. Saskaņā ar šo priekšlikumu skaidras naudas apmaiņa būtu iespējama VAS "Latvijas Pasts" 355 nodaļās, nevis visās 625 uzņēmuma pasta nodaļās kā tas sākotnēji tika plānots. Īstenojot šo priekšlikumu, būtiski samazinātos uz valsts budžetu attiecināmās VAS "Latvijas Pasts" eiro ieviešana izmaksas (par aptuveni par 1,1 milj. latu), apmācāmo uzņēmuma darbinieku skaits (par aptuveni 29%) un klientu apkalpošanas papildu slodzes (par aptuveni 30%).

Lai īstenotu eiro ieviešanas izmaksu ietaupījumu, kas balstīts uz samazinātu apmaiņas procesā iesaistīto pasta nodaļu skaitu un īsāku naudas maiņas termiņu, būtu nepieciešams veikt grozījumus Latvijas Nacionālajā eiro ieviešanas plāna nosacījumos par skaidras naudas apmaiņu, vienlaicīgi nodrošinot arī eiro ieviešanas pamatprincipu ievērošanu (t.i. efektivitāte un orientācija uz finanšu pakalpojumu pieejamības ziņā sliktāk pozicionēto iedzīvotāju).

**Nefinanšu uzņēmumu un patērētāju darba grupa**

Ekonomikas ministrija atbilstoši NUPDG sanāksmē veiktajai pasākumu ieviešanas analīzei, ir sagatavojusi un iesniegusi Finanšu ministrijai indikatīvu aprēķinu par Eiropas vienotās valūtas ieviešanas izmaksām 2013. un 2014. gadā, kur ņemot vērā Latvijas Nacionālajā eiro ieviešanas plāna 1.pielikumā noteiktos pasākumus un to apjomu, uz valsts budžetu attiecināmās izmaksas 2013. un 2014. gadam veido 236 000 latu.

**Finanšu sistēmas darba grupa**

2013. un 2014.gadā Finanšu sistēmu darba grupas kompetencē galvenokārt ir normatīvo aktu un prasību izstrāde, kas tiks veikta iestāžu budžeta ietvaros, un papildu izmaksas nerada.

**Kopsavilkums**

Izvērtējot iesniegtos indikatīvos aprēķinus par Eiropas vienotās valūtas ieviešanas izmaksām, paredzams, ka uz valsts budžetu attiecināmās eiro ieviešanas izmaksas laika posmā no 2013. līdz 2014.gadam varētu sasniegt 10,5 milj. latu. Taču ņemot vērā to, ka šobrīd nav precīzi skaidrs Eiropas vienotās valūtas ieviešanas detalizēts pasākumu apjoms, norādītie izmaksu aprēķini ir provizoriski. Tādēļ 2013. un 2014.gada uz valsts budžeta attiecināmajām izmaksām saistībā ar eiro ieviešanu, nepieciešams detalizēts izmaksu aprēķins, tai skaitā informācijas sistēmu un pielāgošanas izmaksu izvērtēšana un veicamo pasākumu analīze piesaistot nozares ekspertus.

Ņemot vērā augstāk minēto, Vadības komiteja plāno iesniegt Ministru kabinetam 2012.gada budžeta likuma izstrādes gaitā priekšlikumu par indikatīvo finansējumu Eiropas vienotās valūtas ieviešanai. Nepieciešamo valsts budžeta finansējumu paredzēts plānot 74.resorā „Gadskārtējā valsts budžeta izpildes procesā pārdalāmais finansējums” jaunā programmā, veicot līdzekļu pārdali uz citiem resoriem saskaņā ar Ministru kabineta lēmumu.

**III Par finansējuma avotu valsts pārvaldes informāciju sistēmu (IS) pielāgošanu eiro ieviešanai**

Ņemot vērā, ka Eiropas vienotās valūtas ieviešana ir būtisks solis Latvijas ekonomikas attīstības ilgtspējas nodrošināšanā, tika izvērtēta iespēja Valsts pārvaldes informācijas sistēmu pielāgošanu finansēt darbības programmas "Infrastruktūra un pakalpojumi" papildinājuma 3.2.2.1.1. apakšaktivitātes "Informācijas sistēmu un elektronisko pakalpojumu attīstība" ietvaros. Apzinot situāciju, tika konstatēts, ka darbības programmas "Infrastruktūra un pakalpojumi" papildinājuma 3.2.2.1.1. apakšaktivitātes "Informācijas sistēmu un elektronisko pakalpojumu attīstība" (turpmāk – apakšaktivitāte) trešās kārtas projektu sarakstos nav plānota papildus atsevišķa diskusija ar ministrijām, jo tajā paredzēto finansējumu plānots izmantot citiem projektiem.

Tādēļ Vadības komiteja uzskata, ka aktivitātes ietvaros finansējamo pasākumu klāstā ir neatliekami jāparedz arī finansējums izmaksām saistībā ar nepieciešamo valsts pārvaldes informāciju sistēmu (IS) pielāgošanu eiro ieviešanai. Ja netiks rasta iespēja šos izdevumus finansēt no Eiropas Savienības fondu līdzekļiem, to īstenošanai nāksies plānot nacionālo finansējumu 2013. un 2014.gada valsts budžeta likumos, tādējādi palielinot risku, ka būs nepieciešams rast iespējas veikt vēl papildu konsolidāciju citās budžeta programmās.

**IV. Nākamajā pārskata periodā plānotie uzdevumi**

Pārskata periodā no 2011.gada 1.augusta līdz 2012.gada 31.janvārim, Vadības komiteja paredz īstenot šādus uzdevumus:

1. Turpināt darbu pie "Koncepcijas par normatīvo aktu sakārtošanu saistībā ar eiro ieviešanu Latvijā" izstrādes.
2. Valsts budžeta projekta 2012.gadam izstrādes procesā, bet ne vēlāk kā līdz š.g. 17.oktobrim iesniegt Ministru kabinetā tiesību akta projektu par 74.resora bāzes izdevumu ilgtermiņa saistībām palielinājumu 2013. gadā un 2014.gadā to iekļaušanai likumprojektā „Par valsts budžetu 2012.gadam.
3. Pamatojoties uz Igaunijas un citu eiro zonas dalībvalstu pieredzi un indikatīvo eiro ieviešanas izmaksu aprēķinu 2013. – 2014.gadam izstrādes gaitā identificētajiem problēmjautājumiem, izstrādāt Latvijas Nacionālā eiro ieviešanas plāna grozījumu projektu.
4. Aktualizēt Latvijas Nacionālā eiro ieviešanas plāna 1. un 4. pielikumu.
5. 2013. gada budžeta izveides procesā aktualizēt uz valsts budžetu attiecināmās eiro ieviešanas izmaksas 2013. – 2014.gadam.

 Pielikumā: Indikatīvais eiro ieviešanas izmaksu aprēķins par valsts pārvaldes informācijas sistēmu pielāgošanu eiro ieviešanai 2013.-2014.gadam uz 1 lp.

Finanšu ministra vietā –

tieslietu ministrs A.Štokenbergs

13.09.2011. 13:38

# 2258

I.Dobele

67095418, inita.dobele@fm.gov.lv